"Papa Doc" miyos wonten ing Port-au-Prince wonten ing sawijining kulwarga saking Martinique. Piyambakipun sinau dados dhokter, lan nglayani wonten ing tlatah-tlatah padésan. Ing mrika piyambakipun pikantuk pujian amargi mbiyantu tiyang-tiyang miskin merangi tipus lan lelara-lelara sanèsipun. Piyambakipun palakrama kaliyan Simone Ovide nalika taun 1939, lan dados direktur jenderal pelayanan keséhatan nasional taun 1946. Nalika taun 1949, piyambakipun dipunangkat dados mantri Keséhatan lan Tenaga Kerja. Sasampuning nentang kudeta Paul Magloire, piyambakipun kapeksa ndhelik dumugi dipunbiwarakaken amnesti nalika taun 1956.